پي اېس اېل: پېښور زلمي او کوټه ګلېډي اېټرز فاينل پله تلو دپاره يو بل ته مخامخ کيږي
د پاکستان سپرليګ (پي اېس اېل) درېم روانې سيالۍ په وروستي پړاؤ کې دي، د پېښور زلمي او کوټه ګلېډي اېټرز ترمنځ سبا ۲۰م مارچ د سه شنبې/ نهې په ورځ د لاهور په قذافي لوبغالي کې د ايليمينېټر ۱ سيالي ټاکل شوې ده.
کراچۍ — د پېښور او کوټې په لوبډلو کې چې کومه يوه بريالۍ شي هغه د کراچۍ کنګز لوبډلې سره په دوېم ايليمينېټر کې مخامخ کيږي، دا دواړه لوبې به د پاکستان په وخت ماښام په اووه بجې پېل کيږي. د کراچۍ کنګز سره به بريالۍ لوبډله په ۲۱م مارچ هم په قذافي لوبغالي کې مخامخ کيږي. په دوېم ايليمينېټرکې ګټه ترلاسه کوونکې لوبډله به په فاينل کې د اسلام اباد يونائټډ لوبډلې سره سیالي کوي. د اسلام اباد لوبډلې تېره شپه د کراچۍ کنګز لوبډلې ته ماتې ورکړې او فاينل ته رسېدلې ده. د پي اېس اېل درېم فاينل د کراچۍ په نيشنل لوبغالي کې په ۲۵م مارچ ټاکل شوی دی. د پېښور زلمي او کوټه ګلېډي اېټرز بهرملکي لوبغاړي به نن پاکستان ته راځي. د پېښور زلمي لوبډلې مالک جاوېد افريدي وي او ای ډيوه ته ويلي چې " په لوبډله کې شامل ټول لوبغاړي يې پاکستان راتلو ته تيار دي". خو راپورونه وايي د کوټې د لوبډلې ځينې بهرملکي لوبغاړي پاکستان ته نه راځي او په دغسې کېدو د کوټې لوبډلې مالک نويد عمر د خفګان څرګندونه کړې ده. نوموړي د پاکستان په کرکټ بورډ غږ کړی چې بل ځل له دې هغه بهرملکي لوبغاړي اخلي کوم چې بيا پاکستان راتلو ته تیار وي. کوټه ګلېډي اېټرز تېر دوه ځله د پي اېس اېل فائنل ته رسېدلې خو ګټه يې نه ده ترلاسه کړې. تېر کال د پي اېس اېل اتلولي د پېښور زلمي لوبډلې ګټلې وه. په پي اېس اېل درېم کې دې ځل شپږ لوبډلې ولوبېدې له دې وړاندې په دوه ځله ترسره شوؤ سيالیو کې پينځه لوبډلې لوبېدلې وې. د اسلام اباد يونائټډ د ۱۴ پوائنټونو سره په لمړي نمبر، کراچۍ کنګز د ۱۱ سره په دوېم، پېښور زلمي د ۱۰ سره په درېم، کوټه ګلېډي اېټرز هم د ۱۰ پوائنټونو سره په څلورم نمبر ده. ملتان سلطانز چې نوې شامل شوې او لاهور قلندرز دواړه د سیاليو نه بهر شوي دي. ملتان سلطانز په ۱۰ سياليو کې څلور ګټلي او لاهور قلندرز په ۱۰ کې درې ګټلي دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.